钦定古今图书集成/明伦汇编/官常典/第456卷 > 吕范
## 钦定古今图书集成/明伦汇编/官常典/第456卷 > 吕范

按《吴志》本传：“范字子衡，汝南细阳人也。少为县吏，有
容观姿貌。邑人刘氏家富女美，范求之，女母嫌，欲勿
与。刘氏曰：‘观吕子衡宁当久贫者邪’？遂与之婚。后避
乱寿春，孙策见而异之。范遂自委昵，将私客百人归
策。时太妃在江都，策遣范迎之。徐州牧陶谦谓范为
袁氏觇候，讽县掠考范，范亲客健儿篡取以归。时唯”
范与孙河常从策跋涉辛苦，危难不避，策亦亲戚待
之，每与升堂饮宴于太妃前。后。从策攻破庐江还，俱
东渡到横江、当利，破张英于麋下小丹阳湖熟，领湖
熟相。策定秣陵、曲阿，收笮融、刘繇馀众，增范兵二千，
骑五十匹。后领宛陵令，讨破丹阳贼。还吴，迁都督。是
时下邳陈瑀自号吴郡太守，住海西，与彊族严白虎
交通。策自将讨虎，别遣范与徐逸攻瑀于海西，枭其
大将陈牧。又从攻祖郎于陵阳，太史慈于勇里，七县
平定，拜征卤中郎将。征江夏，还，平鄱阳。策薨，奔丧于
吴。后权复征江夏，范与张昭留守曹公至赤壁，与周
瑜等俱拒破之。拜裨将军，领彭泽太守，以彭泽、柴桑、
历阳为奉邑。刘备诣京见权，范密请留备后。迁平南
将军，屯柴桑。权讨关羽，过范馆，谓曰：“昔早从卿言，无
此劳也。今当上取之，卿为我守建业。”权破羽还都武
昌，拜范建威将军，封宛陵侯，领丹阳太守，治建业。督
扶州以下至海，转以溧阳、怀安、宁国为奉邑。曹休、张
辽、臧霸等来伐，范督徐盛、全琮、孙韶等以舟师拒休
等于洞口。迁前将军、假节，改封南昌侯。时遭大风，船
人覆溺，死者数千。还军，拜扬州牧。性好威仪，州民如
陆逊、全琮及贵公子，皆修敬虔肃，不敢轻脱。其居处
服饰，于时奢靡。然勤事奉法，故权悦其忠，不怪其侈。
初，策使范典主财计，权时年少，私从有求，范必关白，
不敢专许，当时以此见望。权守阳羡长，有所私用，策
或料覆，功曹周谷辄为传著簿书，使无谴问，权临时
悦之。及后统事，以范忠诚，厚见信任，以谷能欺更簿
书，不用也。黄武七年，范迁大司马，印绶未下，疾卒。权
素服举哀，遣使者追赠印绶。及还都建业，权过范墓，
呼曰：“子衡言及流涕”，祀以太牢。